
                 PARLAMENTUL  ROMÂNIEI

                     CAMERA DEPUTAŢILOR

	Comisia juridică, de  disciplină  şi imunităţi

Nr. 31/293 din 23 septembrie 2008

	               Comisia pentru administraţie publică,amenajarea teritoriului şi echilibru        ecologic 

Nr.26/2293 din 9 septembrie 2008


                                                                                                                 PL-x  166/2008
RAPORT COMUN
asupra proiectului de Lege pentru modificarea şi completarea Legii nr.114/1996, publicată în Monitorul Oficial, Partea I, nr. 254 din 21/10/1996, republicată în Monitorul Oficial, Partea I, nr. 393 din 31.12.1997, privind Legea Locuinţei

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică,amenajarea teritoriului şi echilibru ecologic,  au fost sesizate, spre dezbatere în fond, cu proiectului de Lege pentru modificarea şi completarea Legii nr.114/1996, publicată în Monitorul Oficial, Partea I, nr. 254 din 21/10/1996, republicată în Monitorul Oficial, Partea I, nr. 393 din 31.12.1997, privind Legea Locuinţei, trimis cu adresa nr. PL-x 166 din 8 aprilie 2008 şi înregistrat cu nr.31/293, respectiv, cu nr.26/2293 din 8 aprilie 2008. 
                 Potrivit prevederilor  art. 75 din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională.
                Senatul, în calitate de primă Cameră sesizată, a adoptat propunerea legislativă în forma iniţială, în condiţiile art.75 alin.(2) teza a III-a din Constituţia României, republicată. 
                Consiliul Legislativ, prin avizul nr.1394 din 11.10.2007, a avizat favorabil  propunerea legislativă, cu observaţii şi propuneri.  
 Guvernul, conform punctului de vedere transmis cu adresa nr.2818/26.10.2007,  nu susţine adoptarea acestei iniţiative. întrucât accesul la proprietate a categoriilor de persoane în ordinea de prioritate propusă, nu înlesneşte accesul unor categorii defavorizate la aceste locuinţe.
                Comisia pentru egalitatea de şanse pentru femei şi bărbaţi a avizat favorabil propunerea legislativă, conform avizului nr.37/307/2008.
              Iniţiativa legislativă  are ca obiect de reglementare modificarea Legii locuinţei nr.114/1996, republicată, urmărindu-se să beneficieze de prioritate în cumpărarea locuinţelor construite de consiliile locale, persoanele care au o vechime în muncă de cel puţin 1 an, sau care desfăşoară activităţi economice profitabile de cel puţin 2 ani. Totodată se propune ca rezilierea contractelor de închiriere, la cererea chiriaşului, să se facă cu o notificare prealabilă de minim 30 de zile, iar evacuarea chiriaşului să aibă loc în momentul rezilierii contractului de închiriere, plata chiriei urmând a se face până la momentul evacuării.

                În conformitate cu prevederile art. 61şi 63 din Regulamentul Camerei Deputaţilor, republicat, Comisia pentru administraţie publică,amenajarea teritoriului şi echilibru ecologic şi Comisia juridică, de disciplină şi imunităţi  au examinat proiectul de lege,  în şedinţe separate, în data de 9 septembrie şi, respectiv, 23 septembrie 2008.

                La dezbateri a participat, în calitate de invitat, din partea Ministerul Dezvoltării, Lucrărilor Publice şi Locuinţelor,  domnul Marin Costescu – director.
      La lucrări au fost prezenţi 24 deputaţi din totalul de 26 membrii ai Comisiei pentru administraţie publică,amenajarea teritoriului şi echilibru ecologic şi 22 deputaţi din totalul de 29 membrii ai Comisiei juridice, de disciplină şi imunităţi.
                În urma dezbaterilor, membrii celor două Comisii au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru modificarea şi completarea Legii nr.114/1996, publicată în Monitorul Oficial, Partea I, nr. 254 din 21/10/1996, republicată în Monitorul Oficial, Partea I, nr. 393 din 31.12.1997, privind Legea Locuinţei, întrucât accesul la proprietate a categoriilor de persoane în ordinea de prioritate propusă, nu înlesneşte accesul unor categorii defavorizate la aceste locuinţe, tinerii căsătoriţi de cel puţin doi ani reprezentând o categorie socială care nu este defavorizată.
În raport cu obiectul şi conţinutul reglementării, proiectul de lege face parte din categoria legilor organice.
                               VICEPREŞEDINTE ,                          PREŞEDINTE,        
                Florin IORDACHE                              Relu FENECHIU
                                 SECRETAR,                                        SECRETAR,
                                 George BĂEŞU                                    Seres DENES
      Red.

